Diari Oficial de la Generalitat Valenciana


Sumari del DOGV 5063, del 03-08-2005 (2005/9122)

ORDRE de 29 de juliol de 2005, de la Conselleria d'Agricultura, Pesca i Alimentació, per a l'aplicació a la Comunitat Valenciana de l'Ordre Ministerial de 19 de febrer de 1993, sobre mesures d'estímul i suport per a la promoció de noves tecnologies en maquinària i equips agraris.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5063

Data del DOGV
:   03-08-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/9122


Data del document
:   29-07-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública
    * equip agrícola
    * ajuda a l'agricultura
    * mecanització agrària
    * suport econòmic
    * modernització de l'explotació agrària

ORDRE de 29 de juliol de 2005, de la Conselleria d'Agricultura, Pesca i Alimentació, per a l'aplicació a la Comunitat Valenciana de l'Ordre Ministerial de 19 de febrer de 1993, sobre mesures d'estímul i suport per a la promoció de noves tecnologies en maquinària i equips agraris. [2005/9122]
  
L'Ordre de 13 de juliol de 1993, de la Conselleria d'Agricultura i Pesca, per a l'aplicació a la Comunitat Valenciana de l'Ordre Ministerial de 19 de febrer de 1993, sobre mesures d'estímul i suport per a la promoció de noves tecnologies en maquinària i equips, ha sigut i és l'instrument legal que ha servit per a estimular amb ajudes econòmiques l'adopció de les esmentades tecnologies per part de diferents associacions d'agricultors valencians i empreses de servicis.
  
L'evolució de les necessitats del sector agrari valencià, el progrés tecnològic i l'experiència adquirida en la gestió d'esta línia d'ajudes aconsellen modificar certs aspectes de l'anterior ordre.
  
Estes ajudes tenen com a objectiu fomentar l'adopció de noves tècniques que contribuïsquen a millorar els actuals sistemes de producció, a l'estalvi energètic, a la protecció del medi ambient i a millorar les condicions de treball dels agricultors, i està, per això, cofinançada per la Secció Orientació del Fons Europeu d'Orientació i Garantia Agrícola (FEOGA), en el marc del Programa Operatiu de la Comunitat Valenciana.
  
D'altra banda, la Llei 38/2003, de 18 de novembre, General de Subvencions, en la disposició transitòria primera establix la necessitat l'adequació de la normativa reguladora de les subvencions al règim jurídic establit en esta.
  
Es considera de gran interés introduir innovacions en els mitjans de producció de les explotacions agràries valencianes, la qual cosa contribuirà que augmenten el respecte al medi ambient en l'exercici de les seues activitats. Ambdós objectius formen part del Pla Millorar de la Conselleria d'Agricultura, Pesca i Alimentació, les línies mestres del qual s'han tingut en compte en la redacció d'esta nova disposició pel que fa a limitar i agilitzar els tràmits, augmentar la qualitat dels productes agrícoles valencians, orientar el desenvolupament del medi rural valencià, augmentar les rendes dels agricultors valencians i millorar les condicions de treball i la consideració social d'estos.
  
Finalment, atenent a les especials dificultats que travessen les explotacions agràries valencianes per a realitzar fortes inversions en esta campanya agrícola a causa del cúmul d'adversitats que s'han produït (pedra, gelades, sequera, preus baixos en origen,?), s'establix una disposició transitòria per la qual, a càrrec dels fons propis dels Pressupostos de la Generalitat Valenciana, la quantia de les ajudes en la convocatòria de 2005 s'incrementa fins a aconseguir els percentatges màxims permesos per la normativa comunitària.
  
Per tot això, a proposta de la Direcció General de Producció i Comercialització Agrària, fent ús de les atribucions conferides per l'article 35 de la Llei del Govern Valencià,
  
ORDENE
  
Article 1. Objecte
  
Esta ordre té com a objecte gestionar un règim d'ajudes al sector agrari valencià per a promoure la difusió de noves tecnologies mitjançant ajudes per a l'adquisició, per part d'associacions d'agricultors i empreses de servicis, de màquines i equips agrícoles que suposen una innovació tecnològica en una zona geogràfica determinada i que contribuïsquen a millorar els actuals sistemes de producció, a l'estalvi energètic, a la conservació del medi ambient o a millorar les condicions de treball dels agricultors valencians, d'acord amb l'Ordre de 19 de febrer de 1993, del Ministeri d'Agricultura, Pesca i Alimentació (BOE núm. 52, de 2 de març de 1993).
  
Article 2. Àmbit d'aplicació
  
Esta disposició s'aplicarà als beneficiaris previstos en l'article següent que tinguen el domicili fiscal a la Comunitat Valenciana o les explotacions o les instal·lacions de les quals es troben, en la seua major part, al territori de la Comunitat Valenciana.
  
Article 3. Beneficiaris
  
Poden ser beneficiaris d'estes ajudes els previstos en l'Ordre Ministerial de 19 de febrer de 1993, sobre mesures d'estímul i suport per a la promoció de noves tecnologies en maquinària i equips agraris, incloses les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat.
  
Article 4. Inversions subvencionables
  
1. Les inversions subvencionables són les previstes en l'article 5 de l'Ordre Ministerial de 19 de febrer de 1993.
  
2. Per al present exercici, seran objecte d'ajuda les adquisicions de maquinària i equips agrícoles que es troben inclosos en algun dels apartats del Pla d'Innovació Tecnològica de 2005 que figuren en l'annex I d'esta ordre, o que, sense estar inclosos, representen un avanç tecnològic en la mecanització del procés de producció.
  
3. Les inversions es podran iniciar a partir de la data de presentació de les sol·licituds prèvia obtenció d'un certificat emés pel tècnic competent de la Conselleria d'Agricultura, Pesca i Alimentació que faça constar la no-iniciació de les inversions en l'esmentada data.
  
Article 5. Quantia de les ajudes
  
1. La quantia bàsica de les ajudes serà l'establida en l'article 4 de l'Ordre Ministerial de 19 de febrer de 1993. A càrrec dels fons propis dels pressupostos de la Generalitat Valenciana, les agrupacions previstes en els apartats 1 a) i 1 b) de l'article 3 de l'Ordre Ministerial de 19 de febrer de 1993, les instal·lacions o les explotacions dels quals estiguen ubicades en parcs naturals o zones de protecció especial, podran aconseguir subvencions fins al 40% del total de la inversió, amb la condició que existisquen fons en l'exercici pressupostari corresponent.
  
2. La quantia màxima de les ajudes és la que figura en l'article 4 de l'Ordre Ministerial de 19 de febrer de 1993.
  
Article 6. Incompatibilitat de les ajudes
  
Les subvencions regulades en esta ordre seran incompatibles amb qualsevol altra classe d'ajuda econòmica a fons perdut que per a les estes finalitats concedisquen les administracions públiques.
  
Article 7. Sol.licitud de les ajudes
  
1. Les sol·licituds d'ajuda es dirigiran a les direccions territorials de la Conselleria d'Agricultura, Pesca i Alimentació, on es presentaran preferentment. També es podran presentar en els llocs i formes previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds es presentaran en dos exemplars segons el model que figura en l'annex II d'esta disposició. La Conselleria d'Agricultura, Pesca i Alimentació facilitarà el model en les seues oficines comarcals, en les seues direccions territorials i en la pàgina web: http://www.gva.es.
  
3. Les organitzacions professionals agràries i les associacions de cooperatives agràries podran gestionar la presentació de sol·licituds degudament emplenades i amb tota la documentació necessària.
  
4. El termini de presentació de sol·licituds serà des de l'1 de gener fins a l'1 de març de cada any, sense perjuí que el termini de presentació de les sol·licituds de 2005 finalitza el 30 de setembre de 2005.
  
5. La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent en les obligacions fiscals (Agència Tributària i Generalitat Valenciana) i davant de la Seguretat Social.
  
6. A les sol·licituds s'adjuntarà la documentació següent:
  
- Fotocòpia de la targeta d'identificació fiscal.
  
- Fotocòpia del DNI del representant.
  
- Fotocòpia compulsada dels estatuts actuals i/o escriptura pública amb diligència d'inscripció en el registre que corresponga. En el cas d'agrupació sense personalitat jurídica es requerix un pacte contractual amb la firma solidària, la identificació de tots els seus components, els compromisos d'execució assumits per cada membre de l'agrupació i l'import de subvenció a aplicar per cadascun d'ells.
  
- Certificat de l'acta de l'Assemblea General o òrgan competent en què s'acorda sol·licitar esta ajuda a la Conselleria d'Agricultura, Pesca i Alimentació i es designa la persona autoritzada per a realitzar els tràmits oportuns.
  
- Factura(s) pro forma de la maquinària o equips a adquirir (en el cas que la inversió subvencionable siga superior a 12.000 euros, es presentaran 3 factures de diferents proveïdors, excepte en el cas que no existisca en el mercat este nombre de proveïdors. En el cas que no se sol·licite la màquina o equip més econòmic, s'haurà d'adjuntar una memòria que justifique l'elecció).
  
- Memòria explicativa de la viabilitat tècnica i econòmica de la inversió prevista.
  
- Calendari previst de les inversions.
  
- Certificat d'explotació prioritària, si és el cas.
  
- Imprés de manteniment de tercers, si és el cas (model en annex III).
  
- Acreditació de la titularitat del compte bancari mitjançant el certificat expedit per l'entitat financera, si és el cas.
  
En el cas d'empreses de servicis, s'haurà d'afegir el compromís per escrit de que, almenys durant els cinc primers anys, dedicaran com a mínim un 75 per 100 de les seues hores anuals de funcionament en explotacions alienes als titulars de la societat.
  
Article 8. Tramitació de les ajudes
  
1. La instrucció del procediment de concessió de les ajudes correspon a les direccions territorials de la Conselleria d'Agricultura, Pesca i Alimentació.
  
2. El personal instructor realitzarà les actuacions necessàries per a la determinació, coneixement i comprovació de les dades en virtut de les quals s'ha de formular la proposta de resolució.
  
3. Les direccions territorials, una vegada estudiades les sol·licituds i la documentació presentada, emetran un informe de cada un dels expedients.
  
4. En el cas que les peticions presentades excedisquen el crèdit disponible, s'ordenaran les sol·licituds atenent al barem següent:
  
a) Per ser una societat l'objecte de la qual siga el cultiu en comú i estiga reconeguda per la Conselleria d'Agricultura, Pesca i Alimentació basant-se en el que s'establix en l'Ordre de 29 de maig de 2002, per la qual es convoquen ajudes per al foment del cultiu i explotació en comú de les explotacions agràries: 5 punts.
  
b) Per ser cooperativa o SAT: 4 punts.
  
c) Per ser titular d'explotació prioritària: 3 punts.
  
d) Per trobar-se l'explotació o les instal·lacions en zona desfavorida: 1 punt.
  
En cas d'igualtat entre sol·licituds, s'atendran en primer lloc les dels sol·licitants que acrediten que ocupaven, amb anterioritat a la publicació d'aquesta ordre, un major percentatge de treballadors discapacitats en relació amb les seues respectives plantilles, o que es comprometen a contractar un percentatge major de treballadors discapacitats durant l'àmbit temporal de la subvenció o que acrediten un increment en les quotes previstes en la normativa vigent per a les mesures alternatives a la contractació de treballadors discapacitats, d'acord'amb el Decret 279/2004 del Consell de la Generalitat. Si persisteix l'empat's'atendran segons l'ordre cronològic del registre d'entrada.
  
5. Els components de l'òrgan col·legiat que ha d'emetre l'informe en què es concrete el resultat de l'avaluació de les sol·licituds, quan les peticions presentades excedisquen el crèdit disponible, són:
  
1) El cap de l'Àrea de Producció i Mercats Agraris.
  
2) El cap del Servici de Producció Vegetal.
  
3) Un tècnic del Servici de Producció Vegetal.
  
Article 9. Resolució de concessió de les ajudes
  
1. La concessió de les ajudes correspon al conseller d'Agricultura, Pesca i Alimentació.
  
2. El termini per a resoldre i notificar la concessió de les ajudes serà de tres mesos. Transcorregut el termini màxim sense haver-se notificat la resolució, els interessats podran entendre desestimada la seua sol·licitud.
  
3. Les sol·licituds denegades per falta de pressupost es podran considerar en el període de sol·licitud següent, en les mateixes condicions que la resta de sol·licituds, a petició dels titulars.
  
Article 10. Justificació i pagament de les ajudes
  
1. El termini per a justificar l'adquisició o instal·lació i registre dels equips serà de dos mesos comptats a partir de la data de notificació de la resolució aprobatòria.
  
2. Per a procedir al pagament de l'ajuda s'hauran d'inscriure les màquines i equips subvencionats en el Registre Oficial de Maquinària i s'hauran de presentar les factures de compra d'estos i els corresponents justificants de pagament.
  
3. El pagament de les ajudes previstes en esta ordre s'efectuarà a càrrec dels Pressupostos de la Generalitat Valenciana, aplicació pressupostària 32.43.63.5667.479.31.9, línia T0180000. Per a l'exercici 2005 l'import global màxim és de 2.200.000 euros, sense perjuí de la possible ampliació d'este crèdit pressupostari.
  
Article 11. Control de les ajudes
  
1. Les ajudes previstes en esta ordre estan subjectes al règim de reintegrament i de control financer establit en la Llei 38/2003, de 17 de novembre, General de Subvencions.
  
2. Quan s'acredite l'incompliment dels requisits, obligacions o compromisos dels beneficiaris derivats del que preveu la resolució d'atorgament de la subvenció, en la present ordre o en la resta de disposicions que siguen d'aplicació, procedirà el reintegrament de les quantitats indegudament percebudes, amb els interessos corresponents, o es perdrà el dret a la percepció de l'ajuda si no s'haguera procedit al pagament.
  
DISPOSICIÓ TRANSITÒRIA ÚNICA
  
Per a les sol·licituds corresponents a l'any 2005, a càrrec dels fons propis dels Pressupostos de la Generalitat Valenciana, la quantia de les ajudes s'augmentarà fins a un 50% de les inversions en zones desfavorides i fins a un 40% de les inversions en les altres zones.
  
DISPOSICIÓ DEROGATÒRIA
  
Queda derogada l'Ordre de 13 de juliol de 1993, de la Conselleria d'Agricultura i Pesca, per a aplicació a la Comunitat Valenciana de l'Ordre Ministerial de 19 de febrer de 1993, sobre mesures d'estímul i suport per a la promoció de noves tecnologies en maquinària i equips agraris.
  
Disposicions finals
  
Primera. Execució
  
Es faculta el director general de Producció i Comercialització Agrària per a adoptar les mesures necessàries per a l'aplicació de la present ordre.
  
Segona. Entrada en vigor
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 29 de juliol de 2005
  
El conseller d'Agricultura, Pesca i Alimentació,
  
JUAN GABRIEL COTINO FERRER
  
ANNEX I
  
1 Tecnificació de les labors de sembra i plantació en cultius hortofructícoles, de plantes aromàtiques, etc-
  
1.1 Sembradores directes.
  
1.2 Equips d'anivellament làser i desempedregadores.
  
1.3 Transplantadores.
  
1.4 Equips combinats de sembra i preparació del terreny.
  
1.5 Equips multifuncionals per a la preparació del terreny en la sembra de l'arròs.
  
1.6 Equips especials per a birbar entre línies de cultius.
  
2 Millora de les instal·lacions dels hivernacles i vivers destinats a producció hortofructícola
  
2.1 Equips especials de tractaments i fertirrigació.
  
2.2 Equipament automàtic per a hivernacles.
  
2.3 Sembradores de precisió.
  
2.4 Mescladores de substrats.
  
3 Mecanització de la col·locació i recollida de proteccions plàstiques
  
3.1 Equips combinats per a trasplantament i encoixinat.
  
3.2 Maquinària per a la recollida i recuperació de plàstics.
  
3.3 Maquinària per a la col·locació de plàstics.
  
4 Distribució i manipulació de productes fitosanitaris, adobs i esmenes
  
4.1 Aplicadors-soterradors de fem, compost i fangs.
  
4.2 Nous equips de tractaments fitosanitaris.
  
4.3 Nous equips d'aplicació d'herbicides.
  
4.4 Nous equips de distribució de fertilitzants minerals.
  
4.5 Emmagatzemament i distribució d'adobs líquids.
  
4.6 Equips autopropulsats per a l'adobament i tractaments en el cultiu de l'arròs.
  
5 Mecanització de les labors de poda i formació de la planta
  
5.1 Equips de poda automàtica.
  
5.2 Recollidores i trituradores de restes de poda de fruiters, cítrics, vinya, etc-
  
5.3 Lligadores i altres equips per a formació d'espatlleres i labors connexes.
  
6 Recol·lecció mecanitzada de productes agrícoles
  
6.1 Veremadores i remolcs especials.
  
6.2 Recol·lectores d'hortalisses cultivades al aire lliure.
  
6.3 Arrancadores i plataformes auxiliars.
  
6.4 Equips de recol·lecció en cultius llenyosos i herbacis: plataformes, vibradors, recollidors pneumàtics, netejadores, eixugadores, peladores, carretons, elements d'ajuda a la paletització i equips de mesurament del moment òptim de recol·lecció.
  
6.5 Segadores-lligadores de plantes aromàtiques.
  
6.6 Recol·lectores adaptades a hivernacles.
  
7 Subministrament de combustible per a usos agrícoles en zones desfavorides
  
7.1 Equipament automàtic per a distribució i subministrament de gasoil agrícola.
  
8 Altres
  
8.1 Plataformes per al transport per carretera de la maquinària emprada en diversos cultius.
  
8.2 Maquinària per a l'adequació de les conduccions d'aigua de reg.
  
8.3 Equips per a destrucció i incorporació al sòl de les restes de collites i cultius.
  
8.4 Carregadores telescòpiques.